Man sterf toe hy pa se as wou strooiFoto: Pixabay ŉ Man van Michigan in die VSA is dood nadat hy saam met sy broers en susters op ŉ klein passasiersboot op die Superior-rivier in dié deelstaat uitgevaar het om sy pa se as te strooi. Volgens owerhede is Robert Louis (59) dood toe die boot waarin hy en ses ander passasiers was skielik ŉ skerp draai gemaak en al die passasiers in die water geval het. Die Michigan-polisie het gesê die boot se masjien was steeds aangeskakel en die versneller was oopgedraai toe die passasiers in die water beland het. Konst. A.J. Schirschmidt, woordvoerder van die polisie, sê dit is nie in dié stadium presies seker wat gebeur het nie. “Wat ons kan aflei, is dat hy aan die boot probeer vasklou het nadat hulle in die water geval het. Ons is nie seker of die masjien van die boot hom getref het en erg beseer het nie. Dié beserings kon hom moontlik gekeer het om na die oppervlak te swem,” sê hy. Die ander passasiers is almal behandel vir hipotermie. Louis se broer, John, sê die groep wou sy pa se laaste wense bewaarheid nadat hy vir ŉ geruime tyd aan Alzheimer se siekte gely het. “My broer het die laaste ruk sy lewe aan my pa se versorging gewy om te verseker dat hy oukei is. Ons wou die helfte van die as op my ma se graf strooi, en die ander in die rivier soos hy gevra het. Dit is ŉ tragiese dag en ons weet nie of ons ooit sal kan herstel nie.” Louis se pa is twee weke gelede oorlede.